اياح حتب التانيه او اعح حتب التانيه, هيا ملكه مصريه قديمه و مرات ملك عاشت فى نهايه الاسره السبعتاشر, و هيا على الارجح مرات الملك كاموس. عبر السنوات اتغيرت تسميات و ترتيب الملكات المسميات اعح حتب, و داه ملخص للاختلافات: - اواخر القرن 19 : اعتقد ان اعح حتب الاولى مرات الملك سقنن رع التانى, و اعتبر بعض الخبرا ان تابوتين الدير البحرى و ذراع ابو النجا كانو ليها, كمان كان يعتقد ان اعح حتب التانيه مرات الملك امنحتب الاول, و اعتقد البعض ان تابوت خبيئه الدير البحرى بينتمى للملكه اعح حتب التانيه. - اواخر القرن العشرين : فى السبعينيات, اكتشف ان تابوت الدير البحرى بيحمل لقب "ام الملك", و لكن امنحتب الاول ما خلفش, و فى داه اشاره انها يمكن ام الملك احمس الاول. سنة 1982, اقترح عالم الآثار الامريكى روبنز ان اعح حتب الاولى هيا مالكه التابوت المذهب المعثور عليه فى ذراع ابو النجا, و اعح حتب التانيه هيا الملكه المذكوره على تابوت دير البحرى و اعح حتب التالته هيا الملكه المذكوره على تمثال الامير احمس سابير. ادفنت اعح حتب التانيه فى ذراع ابو النجا و اعيد اكتشافها فى سنة 1858 من عمال بيشتغلو عند عالم الآثار اوجوست مارييت.